Binder sukkel in San Marino MotoGPFranco Morbidelli op die podium. (Foto: AP Photo/Antonio Calanni) Die Suid-Afrikaanse motorfietsrenjaer Brad Binder het Sondag in die San Marino MotoGP op die Misano-renbaan in Italië ŉ ren beleef wat hy eerder gou sal wil vergeet. Binder (KTM), wat 16de weggespring het, het 12de geëindig. Die ren is deur die Italianer Franco Morbidelli (Yamaha) gewen, met Francesco Bagnaia (Ducati) tweede, Joan Mir (Suzuki) derde, Valentino Rossi (Yamaha) vierde, Alex Rins (Suzuki) vyfde en Maverick Viñales (Yamaha) sesde. Dit was Morbidelli se eerste oorwinning in MotoGP en hy is die seisoen se vyfde wenner in ses renne. Hy is ook die vierde groentjie wat ŉ ren vanjaar kon wen – die eerste keer sedert dit in 1949 gebeur het. Andrea Dovizioso (76 punte) is die nuwe voorloper op die kampioenskapspuntelys nadat hy sewende geëindig het. Hy word gevolg deur Fabio Quartararo (wat Sondag twee keer geval het en nie die ren kon voltooi nie) en Jack Miller (63 punte). Binder (53 punte) het afgeskuif negende toe en sy spanmaat, Pol Espargaró (41 punte), na 11de posisie. Die volgende ren word eerskomende Sondag op dieselfde baan beslis en hopelik sal Binder se KTM-span beter vaar.